b'\n_START_ARTICLE_\nKennewickin mies\n_START_PARAGRAPH_\nKennewickin mies oli Columbiajoen varrelta Washingtonin osavaltiosta Yhdysvalloista vuonna 1998 l\xc3\xb6ytynyt luuranko. Noin 9\xc2\xa0000 vuotta sitten kuolleen miehen luuranko kuuluu Amerikkojen vanhimpiin luurankol\xc3\xb6yd\xc3\xb6ksiin. Luurangon katsottiin jakavan fyysisi\xc3\xa4 piirteit\xc3\xa4 esimerkiksi ainujen ja polynesialaisten kanssa, mutta DNA-tutkimusten mukaan miehen l\xc3\xa4himpi\xc3\xa4 nykysukulaisia ovat intiaanit._NEWLINE_Kennewickin miehen l\xc3\xb6ytymisen j\xc3\xa4lkeen alkoi pitk\xc3\xa4 oikeustaistelu luurankoa vaatineiden intiaaniheimojen ja tieteilij\xc3\xb6iden v\xc3\xa4lill\xc3\xa4. Luuranko luovutettiin lopulta heimojen haudattavaksi vuonna 2017.\n_START_SECTION_\nL\xc3\xb6ytyminen\n_START_PARAGRAPH_\nKennewickin mies l\xc3\xb6ytyi Columbiajoen varrelta Kennewickist\xc3\xa4 Washingtonin osavaltiosta 28. hein\xc3\xa4kuuta 1998. Kaksi alueella liikkunutta miest\xc3\xa4 huomasivat veden alla l\xc3\xa4hell\xc3\xa4 joen rantaa p\xc3\xa4\xc3\xa4kallon ja he ilmoittivat l\xc3\xb6yd\xc3\xb6st\xc3\xa4\xc3\xa4n paikalliselle poliisilaitokselle. Bentonin piirikunnan kuolemansyyntutkija Floyd Johnson pyysi apua arkeologi James Chattersilta ja Chatters kaivoi esiin l\xc3\xa4hes kokonaisena ja hyv\xc3\xa4ss\xc3\xa4 kunnossa s\xc3\xa4ilyneen luurangon.\n_START_SECTION_\nTutkimukset\n_START_PARAGRAPH_\nChattersin mukaan luurangolla oli eurooppalaisia piirteit\xc3\xa4 ja h\xc3\xa4n uskoi aluksi luurangon kuuluneen suhteellisen hiljattain kuolleelle eurooppalaistaustaiselle siirtolaiselle. Luuranko saattoi olla esimerkiksi alueen varhainen uudisasuttaja tai turkistenmets\xc3\xa4st\xc3\xa4j\xc3\xa4. Luurangon rodun m\xc3\xa4\xc3\xa4rittelemiseksi Chatters k\xc3\xa4ytti esimerkiksi nen\xc3\xa4n, leuan ja kallon muotoa. Hieman my\xc3\xb6hemmin Chatters joutui kyseenalaistamaan omia p\xc3\xa4\xc3\xa4telmi\xc3\xa4\xc3\xa4n, kun luurangon yl\xc3\xa4lonkasta l\xc3\xb6ytyi niin sanottu kaskadik\xc3\xa4rki, jollaiset olivat tyypillisi\xc3\xa4 etel\xc3\xa4isell\xc3\xa4 yl\xc3\xa4nk\xc3\xb6alueella 8\xc2\xa0500\xe2\x80\x934\xc2\xa0500 vuotta ennen ajanlaskun alkua. Lis\xc3\xa4ksi osa luurangon piirteist\xc3\xa4 ei sopinut t\xc3\xa4ysin ajatukseen eurooppalaisen taustan kanssa. Eroja oli esimerkiksi silm\xc3\xa4kuopissa. Eroavat piirteet eiv\xc3\xa4t olleet tyypillisi\xc3\xa4 niin eurooppalaisille, kuin intiaaneillekaan. Luurangon hampaissa ei ollut reiki\xc3\xa4, mutta ne olivat kuluneet l\xc3\xa4hes juureen asti. Piirre on tyypillinen esihistoriallisille ihmisille, joiden ravinto oli v\xc3\xa4h\xc3\xa4sokerista._NEWLINE_Chattersin tutkimusten j\xc3\xa4lkeen Floyd Johnson m\xc3\xa4\xc3\xa4r\xc3\xa4si luurangolle radiohiiliajoituksen ja DNA-tutkimuksen. Radiohiiliajoitus tehtiin luurangon pikkusormesta ja sen tuloksena luurangon i\xc3\xa4ksi saatiin 8\xc2\xa0410 +/\xe2\x80\x93 60 vuotta. Kennewickin mies oli n\xc3\xa4in yksi vanhimmista koskaan Amerikoista l\xc3\xb6ydetyist\xc3\xa4 luurangoista. Suoritetun DNA-testin tulosten perusteella ei voitu tehd\xc3\xa4 johtop\xc3\xa4\xc3\xa4t\xc3\xb6ksi\xc3\xa4. Luurangon perusteella ei voitu my\xc3\xb6sk\xc3\xa4\xc3\xa4n arvioida silmien tai ihonv\xc3\xa4ri\xc3\xa4, tai tietoja kuolleen miehen kulttuurista tai kielest\xc3\xa4._NEWLINE_Vuonna 2014 julkaistun Smithsonian-instituutin fyysisen antropologian professori Douglas Owsleyn tutkimuksen mukaan Kennewickin miehen luuranko ei ollut tyypillinen intiaanin luuranko, vaan se jakoi piirteit\xc3\xa4 etenkin ainujen ja polynesialaisten kanssa. Toisaalta vuonna 2015 julkaistun K\xc3\xb6\xc3\xb6penhaminan yliopiston genetiikan professori Eske Willerslevin DNA-tutkimuksen mukaan Kennewickin miehen l\xc3\xa4himpi\xc3\xa4 nykysukulaisia ovat intiaanit.\n_START_SECTION_\nKiista luurangosta\n_START_PARAGRAPH_\nKennewickin miehen luuranko oli l\xc3\xb6ytynyt Yhdysvaltain liittovaltion mailta, joista vastasivat Yhdysvaltain armeijan pioneerijoukot. Nelj\xc3\xa4 p\xc3\xa4iv\xc3\xa4\xc3\xa4 luurangon radiohiiliajoituksen j\xc3\xa4lkeen pioneerijoukot pys\xc3\xa4yttiv\xc3\xa4t luurangon tutkimukset. Luuranko aiottiin luovuttaa yakima-, nez perc\xc3\xa9-, wanapum-, colville- ja umatilla-heimoille haudattavaksi heimojen esi-is\xc3\xa4n\xc3\xa4. Suunnitelma luovutuksesta julkaistiin paikallisessa Tri-City Herald-lehdess\xc3\xa4 ja se perustui alkuper\xc3\xa4isten amerikkalaisten hautojen suojelu- ja kotiuttamislakiin (Native American Graves Protection and Repatriation Act, NAGPRA). Luurankoa lain nojalla vaatineet heimot halusivat haudata j\xc3\xa4\xc3\xa4nn\xc3\xb6kset julkaisemattomaan paikkaan. Intiaaniheimot antoivat my\xc3\xb6s luurangolle oman nimens\xc3\xa4 Muinainen (The Ancient One)._NEWLINE_Kennewickin miehen luurangon kohtalosta tuli yksi tunnetuimmista NAGPRA-lakiin liittyneist\xc3\xa4 kiistoista. 17. lokakuuta 1996 kahdeksan tieteilij\xc3\xa4\xc3\xa4 nostivat kanteen pioneerijoukkojen suunnitelmista luurangon tieteellisen tutkimuksen jatkamiseksi. 26. lokakuuta kanteen nosti my\xc3\xb6s kalifornialainen uuspakanallinen Asatru Folk Assembly, koska ryhm\xc3\xa4n mukaan luuranko edusti heid\xc3\xa4n esi-is\xc3\xa4\xc3\xa4ns\xc3\xa4 eurooppalaisine piirteineen._NEWLINE_Luurankoa s\xc3\xa4ilytti kanteiden k\xc3\xa4sittelyn aikana siit\xc3\xa4 vastuussa olleiden pioneerijoukkojen puolesta ensin Battelle Memorial Institute ja sittemmin Burken museo. Tieteilij\xc3\xb6iden mukaan luurankoa s\xc3\xa4ilytettiin pioneerijoukkojen vastuulla sille sopimattomissa oloissa. Lis\xc3\xa4ksi suuria osia luurangon reisiluusta oli kadonnut kun luuranko siirrettiin Battellen haltuun. FBI kuulusteli katoamiseen liittyen James Chattersia ja Floyd Johnsonia. My\xc3\xb6hemmin kadonneet osat l\xc3\xb6ytyiv\xc3\xa4t selitt\xc3\xa4m\xc3\xa4tt\xc3\xb6m\xc3\xa4st\xc3\xa4 syyst\xc3\xa4 kuolinsyyntutkijan toimistolta. Tieteilij\xc3\xa4t olivat lis\xc3\xa4ksi pyyt\xc3\xa4neet tutkimuslupaa luurangon l\xc3\xb6yt\xc3\xb6paikalle, mutta pioneerijoukot t\xc3\xa4yttiv\xc3\xa4t paikan kivill\xc3\xa4 ja maalla virallisesti eroosion est\xc3\xa4miseksi. Samalla paikan uusista tutkimuksista tuli mahdotonta._NEWLINE_Luurankoon liittyneist\xc3\xa4 kanteista p\xc3\xa4\xc3\xa4tti tuomari John Jelderks. H\xc3\xa4nen 3. syyskuuta 1998 antamalla p\xc3\xa4\xc3\xa4t\xc3\xb6ksell\xc3\xa4 luuranko siirrettiin Burken museoon Batellen laboratoriosta, jossa luurangolle tehtiin Yhdysvaltain sis\xc3\xa4ministeri\xc3\xb6n tutkimuksia sen kulttuuritaustan p\xc3\xa4\xc3\xa4ttelemiseksi. Syyskuussa 2000 sis\xc3\xa4ministeri\xc3\xb6 p\xc3\xa4\xc3\xa4tti, ett\xc3\xa4 luuranko tulee luovuttaa heimoille. Oikeustaistelu jatkui viel\xc3\xa4 p\xc3\xa4\xc3\xa4t\xc3\xb6ksest\xc3\xa4 huolimatta. 30. elokuuta 2002 Jelderks p\xc3\xa4\xc3\xa4tti kanteen tieteilij\xc3\xb6iden hyv\xc3\xa4ksi. Asian k\xc3\xa4sittely ei p\xc3\xa4\xc3\xa4ttynyt viel\xc3\xa4 t\xc3\xa4h\xc3\xa4nk\xc3\xa4\xc3\xa4n. Nez perc\xc3\xa9t, umatillat, colvillet ja yakimat valittivat tuomarin p\xc3\xa4\xc3\xa4t\xc3\xb6ksest\xc3\xa4. Toisen valituksen teki Yhdysvaltain oikeusministeri\xc3\xb6. 4. huhtikuuta 2004 9. piirin vetoomustuomioistuin p\xc3\xa4\xc3\xa4tti Jelderksin tuomion puolesta. Vetoomustuomioistuimen mukaan kulttuuritaustan selvitt\xc3\xa4miselle ei ollut riitt\xc3\xa4vi\xc3\xa4 todisteita. Heimot ilmoittivat jatkavansa oikeustaisteluja p\xc3\xa4\xc3\xa4t\xc3\xb6ksen j\xc3\xa4lkeen, mutta lopulta 22. hein\xc3\xa4kuuta 2004 tieteilij\xc3\xb6iden oli viimein mahdollista aloittaa luurangon uudet tutkimukset._NEWLINE_Vuonna 2015 julkaistun DNA-tutkimuksen mukaan Kennewickin miehen l\xc3\xa4himpi\xc3\xa4 sukulaisia olivat nykyiset intiaanit. Tutkimuksen tulos mahdollisti heimojen aloittaa uudestaan luurangon luovutus NAGPRA-lain pohjalta. Lis\xc3\xa4ksi senaattori Patty Murray ja kongressin j\xc3\xa4sen Denny Heck toivat lakialoitteet S. 1979 ja H.R. 4131 luurangon luovuttamisesta heimoille. Lakialoitteiden teksti\xc3\xa4 lis\xc3\xa4ttiin presidentti Barack Obaman 16. joulukuuta 2016 allekirjoittamaan Water Infrastructure Improvements Act for the Nation -lakiin (WIIN). WIIN-lain perusteella luuranko siirrettiin pioneerijoukkojen vastuulta Washingtonin osavaltion arkeologian ja historiallisen s\xc3\xa4il\xc3\xb6nn\xc3\xa4n laitokselle, jonka tuli luovuttaa luuranko edelleen heimoille. Luuranko luovutettiin 17. helmikuuta 2017 ja se haudattiin yksityisiss\xc3\xa4 seremoniallisissa menoissa.'